Die wet en die rook van e-sigarette: Wie en waar? - Jy en die RegJy en die Reg
Tuis › Artikels › Die wet en die rook van e-sigarette: Wie en waar?
Die wet en die rook van e-sigarette: Wie en waar?
Woensdag | 04 April | 2018
Om e-sigarette te rook (in Engels bekend as "vaping") is vir baie Suid-Afrikaners en mense wêreldwyd 'n gunsteling-tydverdryf en 'n manier om die rookgewoonte af te sweer.
Die gesondheidsrisiko van e-sigarette, wat nog steeds die inaseming van nikotien behels, is onseker en baie (dikwels weersprekende) teorieë en navorsing hieroor is volop. Sommige mag dit as 'n minder skadelike manier beskou om mense van tabak te speen terwyl ander dit steeds as 'n verslawende gesondheidsgevaar sien.
Hoe dit ook al sy, die kanse is goed dat jy al iemand aan hulle e-sigaret in die openbaar en beslis in nie-rook areas gesien teug het. Mag hulle dit in hierdie land doen, in ag genome dat dit rook steeds normaliseer en nikotien bevat? Sommige sal skree "nee!", terwyl voorstanders van e-rook hulle redes sal voorhou waarom lede van die publiek daarmee mag voortgaan. Die meeste van ons is nie seker nie. Kom ons kyk na die ware toedrag van sake.
Die waarheid is dat daar tans geen spesifieke regulasies of wetgewing bestaan met betrekking tot e-rook nie – dit wil sê, waar mag jy e-rook en waar nie. Maar dit kan in 2018 verander wanneer 'n reeks regulasies na verwagting uitgereik gaan word. Dit toon die regering gee aandag aan diegene wat daarteen gekant is en die moontlike risiko's daaraan verbonde.
Anti-rook voorstaanders wil hê dat die wette gewysig word vir e-rook om strenger gereguleer te word. Die uitvoerende direkteur van die Nasionale Raad teen Rook, Savera Kalideen, het IOL aan die einde van verlede jaar meegedeel dat alhoewel e-rook nie met sigarette (wat tabak bevat) vergelyk moet word nie, dit met dit self vergelyk moet word aangesien dit ook skadelik is. "Ons stem saam die wet (Wysigingswet op Beheer van Tabakprodukte) gewysig moet word, want daar is bewyse dat dit skade berokken. Dit word nie onder die wet gedek nie want daar was geen e-sigarette of die rook daarvan toe die wet aanvaar is nie."
"Ons weet hulle bevat nikotien en dit kan lei tot verhoogde bloeddruk, longkwale en beskadiging van die hart. Jy kan hulle gebruik op jou reis om op te hou; hulle is 'n implement daartoe. Hulle is steeds skadelik en is nie vry van risiko nie."
Sy sê dit is oorspronklik geskep om rokers te help om die gewoonte te los, maar mense wat nog nooit voorheen gerook het nie, e-rook nou as 'n ontpanningsmiddeweg tussen om nie te rook nie en die rook van gewone sigarette.
Kabir Kaleechurn, direkteur van Suid-Afrika se "Vapour Product Association" (VPA), sê die twee rookprosesse verskil en behoort nie op dieselfde manier gereguleer te word nie. "Die rook van tabak maak staat op die brand van tabak, die oorsaak van alle sigaretrookverwante gesondheidsrisiko's, terwyl e-rook staat maak op 'n sagte verhittingsproses om sy nikotien te verskaf.
"In baie lande plaas die wetgewing e-sigarette in dieselfde kategorie as tabak. In Suid-Afrika word e-sigarette nie gedek deur die Wet op die Beheer van Tabakprodukte, of die Wet op die Beheer van Medisyne en Verwante Stowwe nie. Dit blyk dat die aksie van ontbranding en rook uitsluit dat e-sigarette as sigarette beskou word.
"Hulle val ook nie onder die Wet op Medisyne nie aangesien hulle slegs vir ontspanningsdoeleindes bemark word."
Popo Maja, segspersoon vir die nasionale departement van gesondheid, sê daar is planne om die wetgewing te wysig om e-rook in te sluit en stem saam dat ten spyte daarvan dat e-rook nie presies dieselfde is as om sigarette te rook nie, dit nie skadeloos is nie. "E-rook word bemark as 'n 'veilige' alternatief tot rook. Sommige e-sigarette mag minder skadelik as die rook van gewone sigarette wees, maar die realiteit is dat dit nie skadeloos is nie en bydra tot die normalisering van die rookgewoonte."
Selfs die VPA verwag dat wysigings die een of ander tyd gedurende hierdie jaar geïmplementeer sal word en het die publiek se kommentaar oor die kwessie uitgenooi.
Dus, waar kan ek e-rook? Mark van der Heever, segspersoon vir die Wes-Kaapse departement van gesondheid, stem saam met Kaleechurn dat e-rook nie tabak betrek nie en tans nie onder die Wet op die Beheer van Tabakprodukte val nie. Hy gee egter toe dat dit wel bydra tot die normalisering van die rookgewoonte en dat die departement oorweeg om dit te reguleer.
Tot dan, skryf Herman Eloff op News24, sal e-rook in openbare ruimtes soos winkelsentrums en restaurante oorgelaat word aan die diskresie van die eienaars (sowel as die e-rokers) as daar niks spesifiek is wat die gebruik daarvan reguleer (of verbied) nie. Die VPA het derhalwe die regulasieproses vooruitgeloop deur hom tot selfregulering te verbind. "Ons het ons vrywilliglik daartoe verbind om nie die produk aan persone en deur persone onder die ouderdom van 18 te verkoop nie," het Kaleechurn aan die webwerf vir regsadvies, GoLegal, gesê.
eNCA, 27 November 2017, "Public urged to shape SA vaping laws", https://www.enca.com/life/you-can-shape-the-vaping-future-of-south-africa.
GoLegal, n.d., "Regulatory confusion regarding e-cigarettes & vaping will be resolved", https://www.golegal.co.za/e-cigarettes-vaping/.
Herman Eloff, 14 Oktober 2014, "5 things you should know before vaping", https://www.news24.com/SouthAfrica/News/5-things-you-should-probably-know-before-vaping-20141014.
Yolisa Tswanya, 10 November 2017, "Vaping draws fire in war on smoking", https://www.iol.co.za/capeargus/news/vaping-draws-fire-in-war-on-smoking-11946325.